**Jesús Cora Lira**, nado en Viveiro en 1890 e finado na mesma vila o 8 de abril de 1969, foi un avogado, militar, político e xornalista tradicionalista galego, dirixente da facción do carlismo coñecida como carloctavismo.

Traxectoria
-----------

Fillo de Jesús de Cora Cora. Avogado. Tradicionalista e maurista. Foi presidente da Juventud Antoniana de Lugo. Foi redactor-xefe (1916-1918) e logo director de *La Voz de la Verdad* no que fixo campaña polo cooperativismo agrario, e correspondente en Lugo de *El Ideal Gallego*. Fundou o Sindicato Católico Obrero de Lugo. Nas eleccións a Cortes de 1918 foi candidato rexionalista polo distrito de Lugo, pero non foi elixido.

Entrou no Corpo Xurídico da Armada e foi secretario da Asesoría Xurídica do Ministerio de Mariña, e posteriormente fiscal da Escuadra e Auditor do Departamento de Ferrol e da Xurisdición Central.

En 1930 era xuíz municipal do distrito do Hospicio de Madrid. Ese ano fundou en Madrid o Secretariado de Galicia e foi redactor de *El Cruzado Español*. Pola súa lealdade a don Jaime, foi nomeado cabaleiro da Orde de la Legitimidad Proscrita. En 1931 foi nomeado xefe provincial en Madrid da Comuñón Tradicionalista. Debido á súa negativa a aceptar que a sucesión da dinastía carlista puidera recaer na rama afonsina e á súa actitude de rebeldía, en 1932 foron expulsados do partido os redactores de *El Cruzado Español* que se autotitularon o Núcleo da Lealdade. Jesús Cora publicou o folleto *Estudios jurídicos, históricos y políticos. El futuro Caudillo de la Tradición española*, no que sostiña que o sucesor de Alfonso Carlos debía ser adicto ao programa político e relixioso da Comuñón Tradicionalista, afirmando que aínda que no Regulamento de sucesión de 1713 se preferían as liñas masculinas, as femininas non quedaban totalmente excluídas, polo que os dereitos á coroa de España recaían no fillo de Blanca de Borbón y Borbón-Parma, filla de Carlos VII, último monarca reinante segundo os carlistas.

Anunciou a súa candidatura ás eleccións a Cortes de 1933, pero despois de realizar unha viaxe a Madrid para ultimar a candidatura, fixo pública unha carta na que explicou que a Unión de Derechas y Agrarios de Lugo vetaba a súa presenza na lista da coalición, e optou por retirar a súa candidatura. En 1936 reintegrouse na Comuñón Tradicionalista, pero separouse de novo da rexencia de Javier de Borbón-Parma en 1943, sendo xefe do carloctavismo, cuxa estrutura organizativa sería denominada *Comunión Carlista* o Comunión Católico-Monárquica.

Logo do golpe de Estado do 18 de xullo de 1936 foi nomeado conselleiro togado do Consello Supremo de Xustiza Militar (1942), foi ascendido a coronel e posteriormente a xeneral auditor do Corpo Xurídico Militar da Armada. En 1947 foille concedida a Gran Cruz da Orde do Mérito Militar.

En 1943 encabezou o grupo herdeiro do Núcleo da Lealdade (ou carlo-octavistas) que, con certo apoio dentro do réxime franquista, recoñeceu a Carlos de Habsburgo-Lorena como rei co nome de Carlos VIII. Participou no Primeiro Congreso de Estudos Tradicionalistas celebrado en 1964 en Madrid polo Centro de Estudios Históricos y Políticos General Zumalacárregui, que foi unha das bases do libro *¿Qué es el Carlismo?*. 

Faleceu en 1969 en Viveiro, onde residía dende o seu retiro.

Obras
-----

* *Estudios jurídicos, históricos y políticos. El futuro Caudillo de la Tradición española* (1932)
* *Carlos VIII. Monarca tradicionalista. Pensamiento religioso e ideario político y social del actual representante de la Dinastía Legítima española. Su visión de los grandes problemas de nuestra Patria* (1953).

### Artigos

* *Benditas sean* (1916) en *El Progreso*

Notas
-----

1. 1 2  "Necrológicas: Don Jesús de Cora y Lira". *ABC*: 55. 9 de abril de 1969.
2. ↑  *El Progreso*, 19-2-1916, p. 2.
3. ↑  *El Norte de Galicia*, 26-11-1917, p. 2.
4. ↑  *El Progreso*, 4-4-1917, p. 4.
5. 1 2  "Vivero (Lugo): Sepelio de los restos mortales del general don Jesús Cora y Lira". *La Vanguardia Española*: 9. 9 de abril de 1969. Consultado o 12 de xaneiro de 2016.
6. ↑  *El Progreso*, 24-2-1918, p. 1.
7. 1 2  Ferrer, Melchor. *Historia del Tradicionalismo Español, tomo XXX, vol. I*. Editorial Católica Española. p. 37.
8. ↑  "Hospicio. Edicto". *Boletín Oficial de la Provincia de Madrid*: 4. 3 de xaneiro de 1930.
9. ↑  "Nuevo jefe provincial tradicionalista de Madrid". *El Siglo Futuro*: 1. 16 de decembro de 1931.
10. ↑  Unamuno, Miguel (3 de abril de 1932). "Comentario. Sobre el pleito dinástico". *El Sol*: 1.
11. ↑  Galindo Herrero, Santiago (1954). *Historia de los partidos monárquicos bajo la Segunda República*. p. 69.
12. ↑  *El Progreso*, 19-10-1933.
13. ↑  *El Progreso*, 12-11-1933.
14. ↑  "Los condiscípulos del Caudillo en Ferrol le dedican un álbum". *El Progreso*: 4. 2 de xuño de 1940.
15. ↑  "Pontifical en el altar de la plaza de Pío XII. Llegada del gobierno y otras personalidades". *Hoja Oficial de la Provincia de Barcelona*: 2. 2 de xuño de 1952.
16. ↑  "Referéndum para la Ley de Sucesión de la Jefatura del Estado". *Hoja Oficial del lunes*: 3. 6 de xuño de 1947.
17. ↑  *¿Qué es el Carlismo?* (PDF). Escelicer. 1971. p. 3. Arquivado dende o orixinal (PDF) o 07 de febreiro de 2016. Consultado o 12 de xaneiro de 2016.
18. ↑  Galindo Herrero, Santiago (1954). *Historia de los partidos monárquicos bajo la Segunda República*. p. 183.
19. ↑  MacClancy, Jeremy (2000). *The Decline of Carlism*. University of Nevada Press. p. 324. Arquivado dende o orixinal o 06 de marzo de 2016. Consultado o 12 de xaneiro de 2016.